**CYFLWYNIAD DEWI SANT I BLANT IAU**

**Bydd angen** Beibl, clipiau papur metal, magned, darn o gerdyn A4, croes wedi ei gwneud o gerdyn y gellir ei gosod ar dop y cerdyn A4 gyda bluetack.

Gwnewch yn siŵr fod y magned yn ddigon cryf i ddal

y clipiau papur trwy’r cerdyn a’u symud o gwmpas.

1. *Dangoswch y groes i’r plant a gofynnwch am bwy maen nhw’n meddwl wrth weld y groes. (Iesu). Gofynnwch beth ydy’r llyfr arbennig sy’n dweud hanes Iesu. (Y Beibl).*

Mae’r Beibl yn dweud fod Iesu wedi dod i’r byd i ddweud wrth bobl fod Duw yn eu caru. Roedd e’n helpu pobl, yn eu dysgu ac yn eu gwella pan oedden nhw’n sâl. Roedd e hefyd yn dweud fod Duw yn barod i faddau iddyn nhw er eu bod nhw’n gwrthod gwrando arno ac yn gwneud pethau drwg. Dywedodd Iesu fod Duw’n barod i anghofio’r pethau drwg, dim ond i bobl ddweud sori a thrio byw yn well gyda help Iesu. Fe wnaeth Iesu farw ar groes er mwyn dangos cymaint oedd e’n caru pobl y byd.

1. Ydy’ch ffrindiau chi weithiau yn eich helpu? Sut?

Roedd gan Iesu ffrindiau hefyd ac mae’r Beibl yn dweud fod Iesu wedi gofyn i’w ffrindiau am help pan ddaeth hi’n amser iddo adael y byd. Gofynnodd Iesu iddyn nhw fynd â’r newyddion da am ei gariad e a chariad Duw at bobl eraill …mynd a fe at bobl ym mhob rhan o’r byd.

1. *Gosodwch y groes ar ben y papur gyda’r bluetack. Yna cymerwch un o’r clipiau papur a’i osod ar wyneb gwaelod y cerdyn, gyda’r magned y tu cefn fel bod y clip papur yn sownd ar y magned gyda’r cerdyn rhyngddynt.*

Fe wnaeth ffrindiau Iesu ddechrau mynd at bobl, bob yn un ac un a dod â nhw at Iesu. *(symudwch y magned fel bod y clip papur yn symud i fyny at droed y groes. Efallai y bydd angen i chi ddal y cerdyn ar ychydig o ongl fel nad yw’r clip papur yn llithro i lawr)*

Fe wnaeth y bobl yma gredu yn Iesu a dod yn Gristnogion. *(cymrwch y clip papur a’i glipio ar ben y cerdyn)*

1. Mae’r Beibl yn dweud bod ffrind arbennig i Iesu, dyn o’r enw Paul, wedi teithio yn bell iawn er mwyn gwneud y gwaith yma. Fe ddaeth e drosodd i Ewrop mewn cwch neu long gyda newyddion da Iesu. *(symudwch fwy o glipiau papur i fyny at y groes a’u clipio ar ben ac ar ochrau’r cerdyn.*
2. Dydyn ni ddim yn gwybod pwy yn union ddaeth â newyddion da Iesu i Gymru gyntaf – milwyr Rhufeinig efallai. Ond rydyn ni’n gwybod pwy wnaeth llawer iawn o waith yn rhannu newyddion da Iesu yn y chweched ganrif. Rydyn ni’n cofio am y person hwn ar Fawrth 1af bob blwyddyn. Oes rhywun yn gwybod ei enw? (Dewi Sant)
3. *wrth siarad, gwnewch i’r magned symud mwy a mwy o’r clipiau papur i fyny at y groes* Dydyn ni ddim yn gwybod llawer iawn am Dewi, ond un peth yn sicr – roedd Dewi wedi clywed y newyddion da am Iesu ac roedd e am i bobl Cymru gredu yn Iesu a throi ato. Roedd Dewi’n darllen y Beibl ac yn gweddïo. Roedd e’n byw bywyd syml iawn yn ardal Tŷ Ddewi, Sir Benfro ac roedd e’n mynd allan i bregethu, yn mynd allan i ddweud wrth bobl am gariad Duw yn Iesu. *Erbyn hyn dylai fod llawer o glipiau papur wedi’u clipio ar ben neu ar ochr y cerdyn, yn agos at y groes*. Roedd Dewi fel magned yn tynnu pobl at Iesu.
4. Heddiw, mae pobl yn dal i wneud gwaith Iesu ar hyd a lled y byd. Ac mae dros 2 biliwn a hanner o bobl y byd yn Gristnogion, yn bobl sy’n credu yn Iesu. Does gen i ddim digon o glipiau papur i ddangos y bobl yna i gyd! Ond mae Dydd Gŵyl Dewi yn gyfle i ni ddiolch am waith Dewi Sant yn rhoi gwybod i bobl Cymru am Dduw, ac am Iesu a’r Newyddion Da.

**Gweddi:**

O Dduw, diolch fod Dewi Sant wedi gweithio fel magned yn rhannu’r newyddion da am gariad Duw ac Iesu a dod â nhw at y groes.

**Gweithgarwch**

Gadewch i’r plant gael cyfle i symud clipiau papur o gwmpas map o Gymru fel symbol o newyddion da Iesu yn lledu trwy’r wlad. Gellir defnyddio magnedau rhewgell a phapur sy’n dangos amlinelliad o Gymru yn hytrach na magned mwy a cherdyn.